钦定古今图书集成/明伦汇编/氏族典/第112卷 > 崔从
## 钦定古今图书集成/明伦汇编/氏族典/第112卷 > 崔从

按《唐书崔融传》：“融曾孙从，字子义，少孤贫，与兄能偕
隐太原山中。会岁饥，拾橡实以饭，讲学不废。擢进士
第，从山南严震府为推官，以母丧免。兄弟庐墓，手艺
松柏。丧阕，不应辟命。久之，韦皋引为西山运务使，奏
迁判官，摄守邛州，卢坦表宣州副使。入为殿中侍御
史，迁吏部员外郎。裴度为御史中丞，奏以右司郎中”
知杂事。度已相，代为中丞，所弹治，不屈权幸。俄授陕
虢观察使，迁尚书右丞。王承宗请割德、棣而遣子入
侍也，宪宗选堪使者以命从。从宣诏，为陈逆顺大节，
祸福之效，音辞畅厉，士感动。承宗自失，貌愈恭，至泣
下，即按二州户口符印上之。还为山南西道节度使。
长庆初，繇尚书左丞领鄜坊节度。属部多神策屯军，
数乱法，骄横，吏不能制。从一绳以法，下皆重足畏之。
宝历初，为东都留守，召拜户部尚书。宰相李宗闵以
从裴度、李德裕所善，内不喜从，求致仕，除太子宾客，
分司东都。告满百日去，于是众哗语不平，宗闵惧，复
授检校尚书左仆射、淮南节度副大使，知节度事。太
和六年卒，年七十二。下有刲股肉以祭者，赠司空，谥
曰贞。